stanford-oval/wikipedia huggingface dataset:
עמוס נוטע
ביוגרפיה

עמוס נוטע נולד בשנת 1938 בחיפה. הוא בנם של יהודה וציפורה נוטס, שעלו לארץ ישראל מפולין בראשית שנות ה-30.
הוא בוגר הטכניון בפיזיקה ומוסמך בהנדסה גרעינית ממוסד זה (משנת 1965). תואר דוקטור בפיזיקה, בהנחיית סעדיה עמיאל, הוענק לו מהאוניברסיטה העברית בירושלים בשנת 1969. בנוסף, הוא מוסמך של Western European Laboratory Accreditation Cooperation‏ (WELAC) כ־Tutor for Assessors Training. הוא מוסמך מטעם ה-OECD כבודק של מעבדות GLP. בשירותו הצבאי, בשנים 1961–1968, כבוגר העתודה האקדמית, עבד כחוקר במרכז למחקר גרעיני שורק בתחומי הפיזיקה והכימיה הגרעינית ובטיחות הקרינה. בשנים אלו כיהן כאחראי בטיחות קרינה בוועדה לאנרגיה אטומית. בהמשך שימש כיועץ ואחראי על בטיחות קרינה והסביבה גם בטכניון במשך שנים רבות. בתום שירותו הצבאי, הצטרף נוטע לסגל האקדמי של המחלקה להנדסה גרעינית בטכניון וכיהן כדיקן המחלקה בשנים 1978 עד 1982.
ב-1985 הקים את תוכנית הלימודים לתארים גבוהים בהבטחת איכות ואמינות בטכניון, כמענה לצורך שעלה מהתעשיות הביטחוניות. הוא עמד בראש התוכנית עד 2006, אז יצא לגמלאות מהטכניון. בשנים הראשונות, מרבית המשתלמים היו ממשרד הביטחון, התעשייה הביטחונית וחילות צה"ל. משנת 1987 כאשר יצא בעולם תקן 9001 ISO, לפיו היו חייבים ספקי ציוד ושירות לעבור התעדה (אנ'), החלו להגיע ללימודים גם מהנדסים מתעשיות המזון, התרופות, האלקטרוניקה, התוכנה והשירותים. התוכנית הכשירה משתלמים בניהול מערכות איכות משולבות אמינות, ובכלל בתחומי הבטיחות, מדידות, הערכת סיכונים וניהול אסונות. עד 2006 הכשיר נוטע למעלה מ-1,200 משתלמים לתואר שני, והנחה למעלה ממאה משתלמים לתואר מאסטר ודוקטור.
לאחר פרישתו מהטכניון, הקים מחלקה ללימודי תואר ראשון בהנדסת איכות ואמינות במכללה האקדמית כנרת ועמד בראשה עד 2016. בנוסף, הצטרף לסגל האקדמי במכון הטכנולוגי בחולון (HIT) והקים את מרכז המחקר והפיתוח לאפר"ן (אסון פתע רב נפגעים) ואת מסלול הלימודים לתואר שני בהנדסת איכות ואמינות. הוא עמד בראש המסלול ולימד בו עד סמוך למותו ב-2024.
במהלך השנים עסק נוטע במחקר ופיתוח ובייעוץ לארגונים תעשייתיים ולגורמי ממשל הכוללים את התעשייה האווירית, התעשייה הצבאית, רפא"ל ואגף מנהל ההרכשה והייצור (מנה"ר) במשרד הביטחון. הוא הוביל מחקרים בסוכנות האטום האירופית ובסוכנות לאנרגיה אטומית הבינלאומית. היה פרופסור אורח באוניברסיטאות באירופה ובארצות הברית, ריכז ועדות וכיהן בתפקידים בטכניון ובגופים ציבוריים שונים. במהלך הקריירה ארוכת השנים, פרסם יותר מ-200 מאמרים בכתבי עת בין-לאומיים ובמסגרת כנסים בישראל ובעולם. בין תפקידיו הרבים, היה בין מקימי האיגוד הישראלי לאיכות, האיגוד להנדסת בטיחות, והאיגוד הישראלי לבדיקות לא הורסות. כמו כן, פיתח והקים את הרשות הלאומית להסמכת מעבדות בישראל (ISRAC) וסייע לנסח את החוק של הרשות. בין השנים 2002 עד 2007 כיהן כנשיא האגודה הישראלית לבדיקות לא הורסות (ISRANDT), לאחר שהיה אחד ממייסדיה.
פרופסור נוטע היה מראשוני המובילים את המאבק נגד מכל האמוניה בחיפה ולקח בו חלק פעיל בפעילות זאת במשך יותר מ-20 שנה. בתקופה זו, כתב חוות דעת מקצועיות, התריע על הסכנה הכרוכה במכל, היה חבר בוועדות מומחים, ייצג את עיריית חיפה בוועדות ציבוריות, במשרדי ממשלה ובדיונים בכנסת. הודות לפעילותו הענפה, הוענק לו ב-2013 פרס על אזרחות אמיצה בעיר חיפה.
נוטע היה נשוי לעדנה (רוטר) ולשניים יש שתי בנות ובן, וכן נכדים.
אותות כבוד והוקרה בהם זכה

תואר "Fellow" מהארגון הבריטי לבדיקות לא הורסות (1989); נוטע הוא אדם השמיני שקיבל תואר זה מחוץ לבריטניה
אות כבוד מהעמותה הישראלית הלאומית לבדיקות לא הורסות (ISRANDT), (1989)
אות הצטיינות מנשיא המדינה, עזר ויצמן, על הכנסת הלימודים האקדמיים באיכות למדינת ישראל (2000)
פרס מפעל חיים מהאיגוד הישראלי לאיכות על תרומה לאיכות ולמצוינות במדינת ישראל (2013)
הוקרה מהאגודה הבולגרית לבדיקות לא הורסות (2017)
מפרסומיו

Kobo-Greenhut, A., Notea, A., Ruach, M., Onn, E., & Hasin, Y. (2014). Time to follow guidelines, protocols, and structured procedures in medical care and time to leap out. Risk Management and Healthcare Policy, 7, 233–237. https://doi.org/10.2147/RMHP.S70797
Bashan, A. Notea, A. (2018). A hierarchical model for quality management systems in global organizations, International Journal of Quality & Reliability Management, 35 (7),1380-1398, https://doi.org/10.1108/IJQRM-03-2017-0055
Bashan, A. Notea, A., Ben Jacob, A. (2024). The Functionality of Global Quality Management in the Dynamic and Global Environment of Mergers, Acquisitions, and Strategic Partnerships - Adoption of a Systematic Process Concept. American Journal of Management Science and Engineering, 9 (2), 24-44, https://doi.org/10.11648/j.ajmse.20240902.11
Benis, A. Notea, R. Barkan, (2018). Risk and Disaster Management: From Planning and Expertise to Smart, Intelligent, and Adaptive Systems, Studies of Healthcare Technology and Informatics, 247, 286- 290. http://dx.doi.org/10.3233/978-1-61499-852-5-286
A. Benis, A. Boim, A. Notea, (2019). "A Social Networks Data Historian Supporting Research in Emergency & Disaster Medicine and Management", Studies of Healthcare Technology and Informatics, 258 ,231- 232. doi:10.3233/978-1-61499-959-1-231
הערות שוליים

1 2  נוטע עמוס, באתר הפקולטה למדעי הנתונים וההחלטות של הטכניון
↑  Western European Laboratory Accreditation Cooperation
↑  עמוס נוטע, כיצד טלקומוניקציה תעצב את מעבדות הבל"ה של מחר
↑  Amos Notea | מוסד אקדמי HIT מכון טכנולוגי חולון, באתר המחקר במכללות
↑  עמוס נוטע, באתר מכון טכנולוגי חולון – HIT
1 2  עלינו, באתר העמותה הישראלית הלאומית לבדיקות לא הורסות
↑  הרשות הלאומית להסמכת מעבדות
↑  מירית פנחס, חוקר בטכניון: פגיעה במיכל האמוניה שוות ערך לחורבן בית שלישי, באתר nrg‏, 14 באוגוסט 2009
↑  מפגש ירוק לשנה החדשה 27.9.2017
↑  103FM – גבי גזית – מי צריך המון אמוניה?, באתר 103FM
↑  אידו סלע (2015-10-22), מיכל האמוניה במפרץ חיפה – כתבתו של אידו סלע, נבדק ב-2024-07-16
↑  אות מפעל חיים – האיגוד הישראלי לאיכות
| --- | --- |
בקרת זהויות :  NLI: 987007265894605171  ISNI: 0000 0004 0203 3084  LCCN: n2012040846  VIAF: 297162598   WorldCat (עם VIAF): 297162598
המטבח הנורדי החדש

שגרירת המזון של המועצה הנורדית טינה נורדסטרום עם השף קן מולר, מנות מהמטבח הנורדי החדש במושב המועצה הנורדית, 2006
סמרגוסבורד מהמטבח הנורדי החדש, מושב המועצה הנורדית, 2006
מנה במסעדת נומה - שרימפ, ריבס ועשבי תיבול
המטבח הנורדי החדש היא תנועה שהחלה בשנת 2004 בעקבות יוזמה של השפים הדנים רנה רדזפי וקלאוס מייר ממסעדת נומה שנוסדה באותה שנה. הם הפגישו בקופנהגן שפים ואנשי מקצוע מתחום המזון מכל המדינות הנורדיות כדי לדון כיצד לפתח את המטבח הנורדי החדש. בפרט הם הדגישו את הצורך במה שתיארו כ"טוהר, פשטות וטריות" כמו גם בשימוש גובר במזונות עונתיים. הם עודדו מסעדות לפתח מאכלים מסורתיים בהתבסס על מצרכים הנהנים מיתרונות האקלים, הקרקע ומקורות המים המקומיים.
שרי החקלאות והמזון של המועצה הנורדית מדנמרק, פינלנד, איסלנד, נורווגיה ושוודיה ושל הטריטוריות התלויות נפגשו בקופנהגן ב-2005 לתמיכה בהתפתחויות אלו והשיקו את "תוכנית המזון הנורדי החדש". בעקבות תוכנית זו ניתן ב-2006 מימון של 3 מיליון אירו לפעילויות קשורות.
גישה

המטבח המתפתח ביקש להשתמש ביתרונות המובנים של המתכונים הסקנדינביים המסורתיים לתבשילי בשר ודגים, בהסתמכות על מוצרים מקומיים תוך חידוש והתאמה של שיטות ותיקות כגון כבישה, עישון והמלחה. מוצרים כגון לפתית, שיבולת-שועל, גבינות וגרסאות ותיקות של תפוחים ואגסים מעובדים כעת תוך שימת-לב רבה יותר לשימור טעמיהם הטבעיים. צעדים אלו ננקטו על ידי תומכי המטבח הנורדי החדש במקביל למודעותם לעניין הגובר ברחבי האזור במזון אורגני. בנוסף להתעניינות ב"טוהר וטריות" הם משתדלים לנצל באופן מיטבי מוצרים עונתיים כגון תפוח אדמה, תות גינה ואספרגוס בקיץ ומאפים ובשר בתקופת חג המולד.
מסעדות

מסעדת נומה (ראשי תיבות של nordisk mad - מזון נורדי) בקופנהגן מתיימרת להגיש מאכלים המבושלים על פי העקרונות המנחים של המטבח החדש. היא הוכתרה בשנים 2010, 2011, 2012, 2014 כ"מסעדה הטובה בעולם" על ידי מגזין 50 המסעדות הטובות בעולם, הנתמך על ידי חברת המים המינרליים סן פלגרינו. מסעדות אחרות בקופנהגן ובפרובינציות הלכו בעקבות הטרנד והעניין בו הולך וגובר בדנמרק ומחוצה לה. בין המסעדות שאימצו את הטרנד: Ti Trin Ned בפרדריסיה, Geranium בקופנהגן ו-Malling & Schmidt באורהוס.
ראו גם

Meyer, Claus: Almanak, Copenhagen, Lindhardt og Ringhof, 2010, 694 p. (Danish) ISBN 978-87-11-43070-5.
Redzepi, René: Noma: Time and Place in Nordic Cuisine, London, Phaidon Press, 2010, 368 p. ISBN 978-0-7148-5903-3.
הערות שוליים

1 2  המטבח הנורדי החדש, מועצת השרים הנורדית
↑  "Noma", The S.Pellegrino World's 50 Best Restaurants
↑  Betty Hallock, "Savoring the rise of New Nordic Cuisine in Copenhagen", Los Angeles Times, 5 September 2010.
עירוני קריית שמונה

סמל הקבוצה הישן, שהיה בשימוש מ-2000 עד 2012
עירוני קריית שמונה היא קבוצת כדורגל ישראלית מהעיר קריית שמונה, המשחקת בליגת העל. לזכות הקבוצה אליפות אחת, בה זכתה בעונת 2011/2012, וזכייה אחת בגביע המדינה בעונת 2013/2014. כמו כן זכתה הקבוצה ארבע פעמים בגביע הטוטו (פעמיים בליגת העל), ופעם אחת בגביע אלוף האלופים.
היסטוריה > שנים ראשונות

עירוני קריית שמונה נוסדה כתוצאה מאיחוד שתי הקבוצות שייצגו בעבר את העיר, הפועל קריית שמונה ומכבי קריית שמונה.
הפועל קריית שמונה, שהייתה הקבוצה הבכירה יותר בעיר, נוסדה בשנת 1956 ושיחקה במשך רוב שנותיה בליגות הנמוכות של הכדורגל הישראלי. בשנת 1957 כבר עלתה מליגה ג' לליגה ב', ובשנת 1965 עלתה לליגה א' שהייתה אז ליגת המשנה. לאחר מכן התנדנדה בין הליגה השנייה לליגה השלישית מספר שנים. בשנים 1981–1985 שיחקה הקבוצה בליגה הארצית (שהייתה ליגת המשנה). בשנת 1985, ירדה הקבוצה לליגה א', שם נשארה במשך 9 עונות. בשנת 1994 עלתה הקבוצה שוב לליגה הארצית, אך ב-1997 הפסידה 1–3 למכבי עירוני אשדוד וירדה חזרה לליגה א'.
יריבתה העירונית - מכבי קריית שמונה הקבוצה הפחות בכירה ומוכרת, הוקמה בשנת 1970, שיחקה בליגות הנמוכות בישראל בכל שנות קיומה, ולא הצליחה להתרומם מעולם מעבר לליגה השלישית במחוז צפון.
בתחילת המאה ה-21, כשהפועל קריית שמונה שיחקה בליגה א' ואילו מכבי קריית שמונה שיחקה בליגה ב', הגיע לעיר איש העסקים ויו"ר חברת "איתוראן" איזי שרצקי. שרצקי קנה את הבעלות על שתי הקבוצות העירוניות, והחליט לאחד אותן לקבוצה חדשה שנקראה עירוני "איתוראן" קריית שמונה. בפועל קבוצת מכבי קריית שמונה פורקה, והקבוצה המאוחדת תפסה את מקומה של הפועל קריית שמונה בליגה א', ולמעשה ברישומי ההתאחדות לכדורגל המשיכה להיקרא "הפועל קריית שמונה". שרצקי הכריז עם איחוד הקבוצות, כי ברצונו שהקבוצה תהיה בכירה בכדורגל הישראלי, ושחזונו שהקבוצה תזכה באליפות ותשחק במפעלים האירופיים. בשנת 2001 העפילה הקבוצה המאוחדת לליגה הארצית. לאחר שתי עונות בהן שהתה בליגה זו, עלתה הקבוצה לליגה הלאומית, הליגה השנייה בישראל.
בעונת 2003/2004, עונתה הראשונה של הקבוצה בליגה הלאומית, הייתה הקבוצה קרובה לעלייה לליגת העל בפעם הראשונה בתולדותיה, אך לא הצליחה לנצח במחזור האחרון של עונה זו את קבוצת הפועל רעננה, ועקב כך כשלה. בעונת 2004/2005 סיימה הקבוצה במקום השמיני בלבד בליגה הלאומית, תוך שהיא נאבקת נגד הירידה לליגה הארצית. בעונת 2005/2006 סיימה הקבוצה במקום השלישי, תחת הדרכת המאמן אייל לחמן.
בעונת 2006/2007, תחת הדרכת מאמנה החדש רן בן שמעון, הצליחה הקבוצה להעפיל לראשונה בתולדותיה לליגת העל, לאחר שהבטיחה את עלייתה ב-5 במאי 2007, לאחר ניצחון 5–2 על בני לוד, וסיימה את העונה במקום הראשון בליגה. בעונה זו זכתה הקבוצה גם בגביע הטוטו של הליגה הלאומית, לאחר ניצחון 4–2 בפנדלים על קבוצת בני סכנין.
בעונת 2007/2008, עונתה הראשונה בליגת העל, סיימה הקבוצה במקום השלישי, והעפילה להשתתפות במוקדמות גביע אופ"א בפעם הראשונה בתולדותיה. ב-17 ביולי 2008 ערכה הקבוצה את הופעתה הראשונה במפעל במסגרת שלב המוקדמות הראשון, באצטדיון קריית אליעזר נגד מוגרן בודווה ממונטנגרו, במשחק שהסתיים בתיקו 1–1. במשחק השני שנערך במונטנגרו ניצחה קריית שמונה 3–0, ועלתה לסיבוב המוקדמות השני, אך הפסידה בו 1–2 בסיכום שני המשחקים לליטקס לובץ' הבולגרית. בתום עונת 2008/2009 ירדה הקבוצה לליגה הלאומית, לאחר שהפסידה 1–2 למכבי פתח תקווה במחזור האחרון.
בעונת 2009/2010 זכתה שוב בגביע הטוטו של הליגה הלאומית, לאחר שניצחה בגמר 3–1 את הפועל ראשון לציון. בתום העונה חזרה הקבוצה לליגת העל לאחר שסיימה במקום הראשון בטבלה.
אצטדיון ואוהדים

האצטדיון הרשמי של הקבוצה נקרא "האצטדיון העירוני קריית שמונה". הוקם בשנת 1989, ושימש כאצטדיון הביתי של קבוצת הפועל קריית שמונה במשך שנים רבות. לאחר איחוד הפועל קריית שמונה ומכבי קריית שמונה, הוא משמש את הקבוצה העירונית - עירוני קריית שמונה.
בתחילה היו המושבים באצטדיון עשויים בטון בלבד ועם עלייתה של עירוני קריית שמונה מהליגה הארצית אל הליגה לאומית, עבר האצטדיון, שהכיל 2,300 מקומות ישיבה, טיפול קוסמטי כשבין היתר הותקנו בו מושבי פלסטיק לרווחת הצופים, השתלת כרי דשא מהאיכותיים בארץ, הקמת עמדת שידור, הקמת עמודי תאורה, שיפוץ כללי של המבנה והשירותים באצטדיון ובנוסף בוצע תיחום אגף שמור לעיתונאים.
עם עלייתה של הקבוצה לליגת העל החלו עבודת בנייה של יציע מזרחי נוסף בעל 3,000 מקומות ישיבה וחנייה מרווחת בחלקה הצפונית של האצטדיון. בספטמבר 2008 נסתיימו העבודות ותכולת האצטדיון הוגדלה על ידי בניית היציע המזרחי החדש ל-5,300 מקומות ישיבה מתוכם 2,300 ביציע המערבי ועוד 3,000 מקומות ביציע המזרחי.
ב-2021 נחשפה תוכנית שהוכנה במשרד האדריכלים מנספלד קהל להרחבת האצטדיון לכ-10,000 מקומות שעיקרם בבניית היציע המערבי מחדש, קירוי היציעים, יצירת חזיתות מודרניות לאצטדיון ועוד. עלות הפרויקט משוערת בכ-100 מיליון שקלים.
במהלך מלחמת חרבות ברזל פונתה העיר והקבוצה נאלצה להתמודד באצטדיון חדש. בין היתר נפגע האצטדיון כתוצאה מטיל של ארגון הטרור חזבאללה.
ארגון האוהדים הרשמי של הקבוצה הוקם בשנת 2007 ונקרא "Blue Lions 07".
תארים והישגים

ליגת העל:
אליפויות (1) : 2011/2012
סגנות (1): 2014/2015
גביע המדינה:
זכייה (1) : 2013/2014
סגנות (1): 2012/2013
גביע הטוטו:
זכייה (2) : 2010/2011, 2011/2012
סגנות (2): 2015/2016, 2016/2017
אלוף האלופים:
זכייה (1): 2015
גביע הטוטו לאומית:
זכייה (2): 2006/2007, 2009/2010
תארים והישגים > הופעות באירופה

עירוני קריית שמונה משתתפת במסגרות אירופאיות החל מעונת 2008/2009
| משחקי עירוני קריית שמונה במסגרות אירופאיות> עונה | משחקי עירוני קריית שמונה במסגרות אירופאיות> מפעל | משחקי עירוני קריית שמונה במסגרות אירופאיות> שלב | משחקי עירוני קריית שמונה במסגרות אירופאיות> מועדון | משחקי עירוני קריית שמונה במסגרות אירופאיות> משחק בית | משחקי עירוני קריית שמונה במסגרות אירופאיות> משחק חוץ | משחקי עירוני קריית שמונה במסגרות אירופאיות> תוצאה סופית |
| --- | --- | --- | --- | --- | --- | --- |
| 2008/2009 | גביע אופ"א | סיבוב ראשון | מונטנגרו מוגרן בודווה | 1-1 | 0-3 | 1-4 |
| 2008/2009 | גביע אופ"א | סיבוב שני | בולגריה ליטקס לובץ' | 2-1 | 0-0 | 2-1 |
| 2012/2013 | ליגת האלופות | שלב המוקדמות השני | סלובקיה מ.ש.ק. ז'ילינה | 0-2 | 1-0 | 1-2 |
| 2012/2013 | ליגת האלופות | שלב המוקדמות השלישי | אזרבייג'ן נפטצ'י באקו | 0-4 | 2-2 | 2-6 |
| 2012/2013 | ליגת האלופות | פלייאוף | בלארוס באטה בוריסוב | 1-1 | 2-0 | 3-1 |
| 2012/2013 | הליגה האירופית | שלב הבתים (בית 9) | צרפת אולימפיק ליון | 4-3 | 2-0 | מקום רביעי |
| 2012/2013 | הליגה האירופית | שלב הבתים (בית 9) | ספרד אתלטיק בילבאו | 2-0 | 1-1 | מקום רביעי |
| 2012/2013 | הליגה האירופית | שלב הבתים (בית 9) | צ'כיה ספרטה פראג | 1-1 | 3-1 | מקום רביעי |
| 2014/2015 | הליגה האירופית | שלב המוקדמות השלישי | רוסיה דינמו מוסקבה | 2-1 | 1-1 | 3-2 |
| 2015/2016 | הליגה האירופית | שלב המוקדמות השלישי | צ'כיה סלובן ליברץ | 3-0 | 2-1 | 5-1 |
סטטיסטיקות

עונות בליגה הראשונה – 15 (כולל 2022/2023)
עונות בליגה השנייה – 5
מיקום הכי נמוך – 1 בליגה א' (הליגה השלישית)
הופעת שיא בליגת האלופות – שלב הפלייאוף (2012/2013)
הופעת שיא בליגה האירופית – שלב הבתים (2012/2013)
הניצחון הגבוה ביותר בליגת העל – 6-2 על נוף הגליל ב-8.1.2022
ההפסד הגבוה ביותר בליגת העל – 0–5 מול בני סכנין (2011/2012) ומול מכבי תל אביב (2015/2016)
שיא משחקי ליגה ללא הפסד – 25 משחקים (2011/2012)
שיאן ההופעות בכל הזמנים במשחקי ליגה: אדריאן רוצ'ט, 250 הופעות
מלך השערים בכל הזמנים במשחקי ליגה: שמעון אבו חצירא, 35 שערים
מאמני הקבוצה בעבר

להלן רשימת המאמנים מאז הקמת עירוני קריית שמונה בתחילת שנות ה-2000:
שחקני עבר בולטים

שלומי אביסידריס
ברק בכר
סאלח חסארמה
יניב לביא
גיא צרפתי
עבאס סואן
בני בן זקן
יובל אבידור
ויאם עמאשה
אלרואי כהן
איתן טיבי
דויד סולארי
אלעד גבאי
ברק בדש
שמעון אבו חצירא
בראיין גרזיצ'יץ'
דני עמוס
דושאן מאטוביץ'
שיר צדק
רועי קהת
אדריאן רוצ'ט
גיא חיימוב
דויד מנגה
אופיר מזרחי
אחמד עאבד
ראו גם: קטגוריה:כדורגלני עירוני קריית שמונה
סגל שחקנים > צוות מקצועי

| --- | --- |
מאמן ראשי: ישראל שי ברדה
עוזר מאמן: ישראל מנו הרוניאן
מאמן שוערים: ישראל סמיון רחמן
מאמן כושר: ישראל דוד בובליל
אנליסט: ישראל אלון כהן
לקריאה נוספת

זוהיר בהלול, רמי ברוש, יגאל ביטון, האנציקלופדיה לכדורגל ישראלי, כרך ג', עמ' 266 - 267, הוצאת ישראגול, 2011
הערות שוליים

↑  קבוצות מתפרקות - קבוצות קמות בעיתון מעריב, 31 בדצמבר 1956
↑  שמעון אלבז, בכר פוטר מעירוני ק"ש, בדרך לבאר-שבע, באתר ynet, 14 במאי 2015
↑  שלמה וייס‏, תומר קשטן: "עאבד? לגיטימי שאיזי יחשוב על שיקולים אחרים וירצה שהוא ישחק", באתר וואלה, 27 בנובמבר 2016
↑  שלמה וייס‏, עירוני קריית שמונה: תומר קשטן פוטר, באתר וואלה, 6 במאי 2019
↑  שלום אלבז, ‏רשמית: עמיר נוסבאום מונה למאמן קריית שמונה, באתר ONE‏, 31 במאי 2021
↑  שלמה וייס‏, קרית שמונה פיטרה את עמיר נוסבאום. רפואה קיבל פנייה ועשוי לחזור, באתר וואלה, 8 בנובמבר 2021
↑  שלמה וייס‏, סלובודן דראפיץ' מונה למאמן עירוני קרית שמונה, באתר וואלה, 9 בנובמבר 2021
↑  שלמה וייס‏, קדנציה שנייה: דראפיץ' מונה רשמית למאמן עירוני קרית שמונה, באתר וואלה, 14 בפברואר 2023
↑  שלמה וייס‏, המחליף של דראפיץ': שי ברדה מונה למאמן עירוני קרית שמונה, באתר וואלה, 16 במאי 2023
↑  יגאל גולדשטיין, ‏מתיחת פנים: האיצטדיון בק"ש ישופץ ויורחב, באתר ערוץ הספורט, 6 ביוני 2021
↑  יוסי וקנין, חשיפה ראשונה: כך יראה האצטדיון החדש בקריית שמונה, באתר mynet‏ העמק, 6 ביוני 2021
| --- | --- |
בקרת זהויות :  NLI: 987007408152505171  VIAF: 277156497241217740005   WorldCat (עם VIAF): 277156497241217740005 
איזי שרצקי מקבל בשם הקבוצה את אות כבוד של נשיא מדינת ישראל "מגן הכבוד: תקווה ישראלית", אוגוסט 2018
אצטדיון עירוני קריית שמונה
ניסים בלאק

| --- | --- |
נסים, 2013.
נסים, 2013.
 לידה:  9 בדצמבר 1986 (בן 38) סיאטל, וושינגטון
 שם לידה:  דמיאן ג'מאל בלאק
 שם במה:  Nissim 
 מוקד פעילות:  ארצות הברית, ישראל
 תקופת הפעילות:  2003–‏2011   2012
 מקום לימודים:  Rainier Beach High School 
 סוגה:  היפ הופ יהודי, היפ הופ פוליטי, הארדקור היפ הופ
 חברת תקליטים:  "Sportn' Life", ‏"Fin", ‏"Nissim World"
 שיתופי פעולה בולטים:  "Dyme Def", ‏"Jake One", ‏"Vitamin D", ‏"Fatal Lucciano", גד אלבז
 ‏nissimofficial - האתר הרשמי
 פרופיל ב-IMDb
 
נסים ברוך בלאק (באנגלית: Nissim Baruch Black, נולד ב-9 בדצמבר 1986) הוא ראפר ומפיק מוזיקלי יהודי אמריקאי-ישראלי, הידוע בעיקר כ-"Nissim". בעבר, תחת הכינוי "D. Black", הוציא שני אלבומים: The Cause and Effect בשנת 2006 ו-Ali'yah בשנת 2009.
בשנת 2011 פרש בלאק מתעשיית המוזיקה כדי להתמקד בתהליך הגיור שלו. בשנת 2012 חזר להופיע תחת שמו העברי החדש, "ניסים", והחל לכתוב ולבצע שירים מנקודת מבט דתית יותר. בשנת 2013 הוציא מיקסטייפ בשם "Miracle Music" ולאחריו אלבום מלא בשם "Nissim". ביולי 2018 הופיע ב"חסידיסטוק", סדרת דוקו על גיבורי התרבות של המוזיקה היהודית העכשווית בערוץ כאן 11.
בקיץ 2019 הוחתם בחברת התקליטים הבינלאומית סוני מיוזיק אנטרטיינמנט.
קורות חייו > ראשית חייו

נולד בשם דמיאן בלאק ב-9 בדצמבר 1986 בעיר סיאטל שבמדינת וושינגטון, וגדל בשכונת "Seward Park". גדל במשפחה מוסלמית סונית חילונית למדי והמיר את דתו לנצרות בגיל 14, לאחר השתתפות במחנה קיץ אוונגליסטי.
שני הוריו, ג'יימס "קפטן קראנץ'" קרוּן ומִיַה בלאק, היו בסוף שנות השבעים ראפרים בהרכבים "the Emerald Street Boys" ו"Emerald Street Girls" בהתאמה. גם סבא וסבתא שלו היו מוזיקאים, וניגנו לצד ריי צ'ארלס וקווינסי ג'ונס. הוריו של בלאק נפרדו כאשר היה בן שנתיים. לאחר הגירושין הוא נשאר עם אימו, שהתחתנה מחדש זמן קצר לאחר מכן. הן הוריו הביולוגיים והן אביו החורג נהגו לסחור ולהשתמש בסמים, דבר שגרם בשנת 1995 ל-FBI לפשוט על ביתם ולעצור את אימו, אשר מתה בגיל 37 ממנת יתר.
קורות חייו > התחלה - "Sportn' Life recordings"‏ (2002–2007)

בלאק התחיל לחרוז עוד בתחילת העשור השני לחייו, כשהקליט מוזיקה תחת שם הבמה "Danger". בגיל 13, המפיק "Vitamin D" העביר את אולפן ההקלטות שלו למרתף של אביו החורג של בלאק והחל לחנוך את בלאק בהכשרתו המוזיקלית. בתקופה זו, "Vitamin D" הפיק מוזיקלית עבור בלאק חלק מהקלטותיו הראשונות, ובלאק גם הקליט יחד עם המפיק בין וואן מההרכב "Dyme Def"‏.
בשנת 2002, "Sportn' Life Records" הוציאה את התקליט הראשון מטעם החברה, אלבום חצוי - חציו היה הקלטות של בלאק וחציו השני היה של "Last Men Standing". בשנה שלאחר מכן, בלאק היה שותף באלבום האוסף שהחברה הוציאה, לצד מספר חברים מהרכב ההיפ הופ "Oldominion"‏‏. בשנת 2004, בלאק בן השמונה עשרה מונה על ידי אביו החורג כמנכ"ל שותף בחברה במקומו, לצד שותפו של אביו החורג, דבון מניאר. בנוסף לניהול הלייבל, בלאק הוציא מספר סינגלים, ביניהם "You Need a Thug" ו"This Is Why". "This Is Why" הופק על ידי ג'ייק וואן, איתו בלאק עבד עוד קודם לכן. ב-24 במאי 2005, בלאק הוציא את המיקסטייפ הראשון של "Sportn' Life", ‏"Behind the Dirt" (בתרגום לעברית: "מעבר לזוהמה"). במיקסטייפ התארחו הזמרים דאריוס ווילריצ' מההרכב "Maktub" וג'יי סמוט.
בשנת 2007, בלאק הוציא את אלבום הבכורה שלו, The Cause and Effect (בתרגום לעברית: "הסיבה והתוצאה"). ג'ייק וואן, בין וואן ו"Vitamin D" סייעו בהפקת האלבום, שמכר 4,500 עותקים. האלבום לא זכה לתשומת לב רבה מחוץ לסצנת המוזיקה הפסיפית הצפון-מערבית, אך בלאק זכה בעקבותיו בהזמנה מטעם הארגון "The Vera Project" להופיע בפסטיבל המוזיקה "Capitol Hill Block Party"‏ 2007, לצד הרכב ההיפ הופ "Blue Scholars"‏.
קורות חייו > "Ali'yah" ופרישה (2008–2011)

לאחר יציאתו של "The Cause and Effect", החלו להופיע לבלאק ספקות בקשר לאמונתו הנוצרית. בעקבות הספקות הוא המיר את אמונתו ליהדות משיחית ושכנע גם את אשתו ואת ילדיו להמיר אף הם את דתם. באותה עת, בלאק גם החל להאזין למוזיקה של אמנים כמו קומון ולורין היל. שתי ההתפתחויות השפיעו מאוד על המוזיקה שלו. בשנת 2008, הוא הופיע באלבום הבכורה של ג'ייק וואן "White Van Music", בשיר "God Like", שהושמע בערוץ MTV‏.
בשנת 2009, בלאק הוציא את האלבום השני שלו, "Ali'yah" (עלייה), שהכיל מסרים יהודיים משיחיים. האלבום שהה במשך חמישה שבועות כמספר 4 בדירוג ההיפ הופ של "CMJ", ווידאו הקליפ לשיר "Yesterday" מתוך האלבום נכנס לסבב הקבוע של MTV‏. באותה שנה, הוא הופיע בפסטיבל המוזיקה "Bumbershoot"‏, והופיע שוב ב"Capitol Hill Block Party"‏. בלאק גם היה אחד המועמדים לגלם את דמותו של הנוטוריוס בי. איי. ג'י. בסרט הביוגרפי "Notorious"‏, אך בסופו של דבר זכה בתפקיד ג'מאל וולארד.
שישה חודשים לאחר יציאת האלבום, בלאק נטש את אמונתו בישו ובנצרות. אף על פי שהוא לא תמך יותר במסר היהודי משיחי של האלבום, הוא לא הצליח לצאת מהחוזה עליו ונשאר מחויב לו. עקב הניגוד שנוצר, הוא הסכים לקדם את האלבום, אך סירב לקבל כסף על הופעותיו (למעט כיסוי הוצאות) ונמנע מלהופיע בשבת. בלאק פרש מתעשיית המוזיקה באופן רשמי בשנת 2011, לאחר הוצאת המיני אלבום "The Blackest Brown EP" יחד עם חברו, הראפר בראדלי "בי" בראון. לאחר הפרישה, הוא עבר לקהילה יהודית בשכונתו והחל ללמוד עם הרב שמעון בן זקן לקראת הגיור שלו. במהלך הכנותיו לגיור, הוא ניתק את כל הקשרים שהיו לו מהקריירה הקודמת, ויתר על מעמדו כמנכ"ל שותף ב-"Sportn' Life" ונפטר מאוסף התקליטים והאלבומים שהיו ברשותו.
קורות חייו > חזרה לשיר ו"Nissim" ‏(2012-הווה)

סמוך לסוף תהליך הגיור שלו, בנו של בלאק פיתח דלקת קרום המוח חריפה, דבר שחייב את אשפוזו וגרם למפולת כלכלית למשפחה. במהלך תפילותיו לרפואת בנו, בלאק גילה שמיקרופון שלו חזר לעבוד לאחר שהיה מקולקל תקופה ארוכה, וראה בכך סימן לחזור למוזיקה.
באופן רשמי, הוא הודיע על חזרתו לתעשייה בספטמבר 2012‏. בדצמבר באותה שנה, הוא הופיע בשיר "Rabbit Hole" במיני האלבום "Boss", של ההרכב הישראלי מבית שמש "Shtar"‏.
ב-26 בפברואר 2013, בלאק הוציא מיקסטייפ בשם "Miracle Music", לראשונה תחת שם הבמה החדש שלו, "Nissim"‏. במאי אותה שנה, הוא הופיע בפסטיבל המוזיקה "2013 Sasquatch! Music Festival"‏. לאחר שורה של הקלטות באולפן "London Bridge Studio" בסיאטל, בלאק הוציא ב-17 בספטמבר את אלבומו השלישי, שנקרא על שמו "Nissim"‏. הוא סיים את השנה עם סינגל לחנוכה, "The Black Miracle", שהופק על ידי אש התורה.
בינואר 2016 הופיע בקליפ לשיר "Hashem Melech 2.0" של גד אלבז, שזכה ללמעלה מ-9 מיליון צפיות.
כמו כן, הסינגל "A million years" שיצא ב-2016, בו אירח את ישראל לאוב, נצפה למעלה מ-5 מיליון פעמים.
השיר "Lechaim" של גד אלבז בו התארח, זכה ללמעלה מ-6 מיליון צפיות.
בדצמבר 2017 הגיע כמתמודד לעונה החמישית של התוכנית "הכוכב הבא לאירוויזיון".
ב־2020 הוציא אלבום בשם Love Notes.
באוקטובר 2024 הוציא את השיר אירח את הזמר והיוצר דסטין פאול לסינגל קליפ אותו כתבו והלחינו יחד - "WORTH IT", השיר הוא מתוך אלבום שהוציא ניסים בלאק - "GLORY" באוגוסט 2024. האלבום כולל גם את השיר "חיוג מהיר".
הוקרה

מגזין בילבורד האמריקאי כלל את שירו "The Hanukkah Song 2.0" שבוצע יחד עם קושה דילז ברשימת השמעה לחג חנוכה, וציין את החלק בקליפ שצולם בטיימס סקוור כחלק הכי טוב בקליפ.
חייו הפרטיים

לאחר גיורו, בלאק התגורר בקהילה היהודית בשכונת "Seward Park" בסיאטל. הוא נשוי לעדינה (בעבר ג'יימי) והם הורים לשלושה. השניים התחתנו בשנת 2008, והתחתנו שוב בשנת 2013, לאחר הגיור האורתודוקסי שעברו.
בשנת 2016 עלה עם משפחתו לישראל, והתגורר ברחביה שבירושלים. בקיץ 2019 עבר עם משפחתו לבית שמש.
ניסים הוא חסיד ברסלב, ומגיע מדי שנה לקיבוץ באומן בראש השנה, ובערב ומוצאי ראש השנה הוא מופיע במקום.
דיסקוגרפיה

במהלך הקריירה שלו הוציא ניסים חמישה אלבומים, שני מיקסטייפים, מיני אלבום אחד ואחד עשר סינגלים. כמו כן, הפיק מוזיקלית שמונה אלבומים.